曼城先勝一仗 菲爾科頓膺英足球先生
2024年05月03日 21:05
東網電視
更多新聞短片
菲爾科頓當選英格蘭足球先生。(曼城官網)
今季英超邊隊封王可能要鬥到煞科，但英格蘭足球先生之爭曼城就先勝一仗，前鋒菲爾科頓力壓阿仙奴嘅迪格蘭賴斯，當選本年度英格蘭足球先生，亦係「藍月亮」球員近4年第3次當選。
英格蘭足球先生由約900名傳媒投票產生，今季共有18名球員獲得選票，菲爾科頓今季交出22球10助攻表現，得票率高達42%而當選，力壓排第2嘅迪格蘭賴斯，3至6名順序為洛迪卡斯簡迪、馬田奧迪加特、奧尼屈堅斯同高爾彭馬。大會同時公布英格蘭足球小姐結果，當選球員同樣來自曼城，由曼城女足嘅卡芙迪查梳爾得獎。
翻查紀錄，呢個獎項自2017至18年度球季至今，都由曼城同利物浦球員壟斷，穆罕默德沙拿共兩度當選，紅軍前隊長佐敦軒達臣亦當選1次，曼城近6季就有4人得獎，分別係已離隊嘅史達寧、中堅魯賓戴亞斯、上季嘅艾寧夏蘭特同今季菲爾科頓。